答野渡墊賓并其子和篇
作者：衛宗武
朝代：宋

paragraphs: 唐人尚五言，秀句推柳塘。
復有善鳴者，鷄鳴傳遠商。
氏名幾百載，郁若蘭芷香。
詩來破餘暑，如挹風露凉。
芬敷富辭藻，鮮碧逾叢篁。
鋪張几案間，蔚爲前修光。
讀之律呂諧，擊拊鳥聲鏘。
可踵翰林白，未遜太史黄。
東屏斯文主，書傳撐滿腸。
固宜蘇門客，而有晁與張。
豈但如昔人，風雅能補亡。
胸中千萬篇，浩若五穀穰。
况復有小坡，氣習遺膏粱。
書林惟日涉，藝圃無時荒。
內有芳潤融，外蔑聲色戕。
篇章雖後至，巖菊擅晚芳。
又類秋芙蕖，水鏡臨夕陽。
顧惟糠粃揚，凜負荆棘芒。
嘆予以詩隠，貨藥猶韓康。
何時天朗清，共泛蘭亭觴。